V sezoni 1908 je dobil priložnost z enim izmed treh dirkalnikov Mercedes na dirki za Veliko nagrado Francije, kjer je zmagal. Kljub temu uspehu pa se je raje kot dirkanju posvetil delu v tovarni. Zato je dirkal le občasno do dirke za Veliko nagrado Francije v sezoni 1914, ko si je zagotovil veliko slavo. Dirka je potekala 14. julija 1914, na dan francoskega državnega praznika, napetost pa je bila visoka tudi zaradi bližanja začetka prve svetovne vojne. Dirka velja za eno najboljših v zgodovini dirk za Veliko nagrado, sodelovalo je 37 dirkalnikov trinajstih tovarn in iz šestih različnih držav. Prvič je bila omejena prostornina motorja, in sicer na 4,5 L. Proti močni konkurenci, tudi domačinu Georgesu Boillotu, ki je dobil dirko v preteklih dveh letih, je Lautenschlager dosegel svojo drugo zmago na tej prestižni dirki, edini najvišjega ranga "Grandes Épreuves" v sezoni, po izčrpavajočih sedmih urah dirkanja.